钦定古今图书集成/理学汇编/文学典/第021卷 > 隗禧
## 钦定古今图书集成/理学汇编/文学典/第021卷 > 隗禧

按《魏志王肃传》注：“隗禧，字子牙，京兆人也。世单家，少
好学。初平中，三辅乱，禧南客荆州，不以荒扰，担负经
书，每以采梠，馀日则诵习之。太祖定荆州，召署军谋
掾。黄初中为谯王郎中。王宿闻其儒者，尝虚心从学，
禧亦敬恭以授。王由是大得赐遗。以病，还拜郎中。年
八十馀，以老处家，就之学者甚多。禧既明经，又善星”
官，常仰瞻天文，叹息谓鱼豢曰：“天下兵戈尚犹未息，
如之何？”豢又尝从问《左氏传》，禧答曰：“欲知幽微莫若
《易》，人伦之纪莫若《礼》，多识山川草木之名莫若《诗》。《左
氏》直相斫书耳，不足精意也。”豢因从问《诗》，禧说齐、韩、
鲁、毛四家义，不复执文，有如讽诵。又撰作诸经解数
十万言，未及缮写而得聋，后数岁病亡也。